Thomas Dyke Acland, 10. baron Acland

Thomas Dyke Acland (født 29. mars 1787, død 22. juli 1871) var en britisk baron og politiker som var medlem av Underhuset for valgkretsen Devon 1812–1818 og 1820–1831 og for valgkretsen North Devon 1837–1857. Han var medlem av Tory-partiet.

Acland besøkte Norge to ganger. Første gang i 1807, en reise som er beskrevet i Alex Lamottes bok Voyage dans le Nord de l'Europe, consistant principalement de promenades en Norwege … dans l'anneé MDCCCVII. Boka utkom på fransk i London i to ulike utgaver i 1813. Reisen omtales flere steder i norsk memoarlitteratur, og et bearbeidet utdrag fra boka ble gjengitt i Adresseavisen 1895 og i bokform i 1900. Til denne boka laget Acland 14 tegninger/raderinger. Et av disse motivene, utsikten mot Snøhetta fra Kongsvoll, ble i 1965 brukt som motiv på et norsk frimerke. Acland besøkte Trondheim igjen i 1822. Ved begge anledninger møtte han representanter for overklassen både i Christiania og i Trondhjem, blant dem brødrene Jørgen von Cappelen Knudtzon og Broder Lysholm Knudtzon i Trondheim. Den norske komponisten og musikeren Thomas Dyke Acland Tellefsen (1823–1874) var oppkalt etter Acland, fordi hans far, organisten Johan Christian Tellefsen, hadde blitt venner med Acland under dennes besøk i Trondheim.

Referanser

Eksterne lenker 
 

Engelske baroner og baronesser
Britiske parlamentsmedlemmer
Personer fra London
Dovrefjell